આ ગ્રામ્‍ય રમતોત્‍સવની ખૂબ સારી અસર થઇ. ગામડાની અંદર જે ખમીર છે, તાકાત છે, ગામડાના યુવાનમાં જે આત્‍મ વિશ્વાસ છે, તેને જગાડવા માટેનું બહુસ્‍તુત્‍ય પગલું આ રમતોત્‍સવ દ્રારા ભરાયું હતું. એનાથી મેળાના બે ફાયદા થયા એક તો મેળામાં જે વિસ્‍તાર હતો એ વધ્‍યો. બહુ વિશાળ મેદાન તૈયાર થયું. અને સતત બે દિવસ સુધી રમતગમતની સ્‍પર્ધા થતી હોય એ બાબતે લોકોએ એટલી ઉત્‍સુકતાપૂર્વક રસ લીધો કે મેળાની અંદર જે એકદમ ગીચ ભીડ થતી હતી, એ બે ભાગમાં વહેચાઇ ગઇ. બીજી વસ્‍તુ એ બની કે શારીરિક સંપતિ અથવા તો શારીરિક સંપદા શરીર સૌષ્‍ઠવનું પણ કંઇક મહત્‍વ છે. એવું ગામડાના વિસ્‍તારનો જુવાન સમજતો ગયો એના કારણે ગામડામાં વ્‍યસનો ઉપર મર્યાદા આવી. માણસોએ વ્‍યસન છોડાવવાનું શરૂ કર્યુ. આ તરણેતરના લોકમેળામાં રાજય સરકારે બીજુ મહત્‍વનું પગલું ભર્યુ પશુ પ્રદર્શન હરીફાઇ યોજીને રાજયના પશુપાલન વિભાગ દ્વારા ૨૦૦૮ના વર્ષથી મેળામાં પશુ પ્રદર્શન અને હરિફાઇનો પ્રારંભ કરવામાં આવ્‍યો જેના કારણે મેળામાં આવતાં પશુપાલકો પશુઓની ઓલાદોના શ્રેષ્‍ડ પશુઓને નજીકથી નિહાળી પશુઓના માલિકો સાથે શ્રેષ્‍ઠ ગુણધર્મોવાળા પશુઓ અને તેના થકી મળતું ઉચ્‍ચ વળતર તથા તેમનું સારામાં સારી રીતે પાલન કેવી રીતે કરી શકાય તે બાબતેનું જ્ઞાન મેળવતાં થયાં. ઉચ્‍ચ ગુણધર્મો વાળા પશુઓના બચ્‍ચાની ખુબ જ સારી કિંમત ઉપજતી હોય, સારા ગુણોધર્મોવાળા પશુઓ રાખવાથી થનાર ફાયદાઓ પશુપાલકોએ નજરે નિહાળ્યા અને તેના કારણે સામાન્‍ય પશુપાલકો પણ સારી ઓલાદના પશુઓ પાળવા પ્રેરાયા. જેની ખૂબ સારી અસર ગ્રામ્‍ય જીવન ઉપર થવા પામી છે.